ສະພາ ປາກິສຖານ ເລືອກທ່ານ Ashraf ເປັນນາຍົກ ຄົນໃໝ່
ສະພາແຫ່ງຊາດປາກິສຖານ ລົງຄະແນນສຽງ ເຫັນພ້ອມກັບການແຕ່ງຕັ້ງ ໃຫ້ທ່ານ Ashraf ເປັນນາຍົກຄົນໃໝ່ ຂອງປະເທດ. 
ສະມາຊິກສະພາແຫ່ງຊາດປາກິສຖານໄດ້ເລືອກເອົານາຍົກລັດຖະມົນຕີຄົນໃໝ່ ເພື່ອເຂົ້າຮັບ ຕຳແໜ່ງແທນທ່ານ Yousuf Raza Gilani ທີ່ຖືກຂັບໄລ່ອອກຈາກໜ້າທີ່ ໃນຄວາມພະຍາ ຍາມເພື່ອເຮັດໃຫ້ວິກິດການທາງດ້ານການເມືອງໃນປະເທດດັ່ງກ່າວສິ້ນສຸດລົງ ສະພາແຫ່ງຊາດ ໄດ້ລົງຄະແນນສຽງຢ່າງຖ້ວມລົ້ນໃນມື້ວັນສຸກວານນີ້ ເຫັນພ້ອມກັບການ ແຕ່ງຕັ້ງທ່ານ Raja Pervez Ashraf ອະດີດລັດຖະມົນຕີກະຊວງນໍ້າແລະພະລັງງານ ທີ່ ໄດ້ຖືກກ່າວຫາກ່ຽວກັບການສໍ້ລາດບັງຫຼວງແລະມີການຖິ້ມໂທດໃສ່ວ່າເປັນຜູ້ຮັບຜິດຊອບ ສ່ວນນຶ່ງກ່ຽວກັບວິກິດການໄຟຟ້າຂອງປະເທດ ທ່ານ Ashraf ໄດ້ຮັບຄະແນນສຽງສະໜັບສະໜຸນ 211 ສຽງ ຢູ່ໃນສະພາແຫ່ງຊາດທີ່ມີ ສະມາຊິກທັງໝົດ 342 ທ່ານ ທ່ານເປັນສະມາຊິກຂອງພັກປະຊາຊົນປາກິສຖານຊຶ່ງເປັນ ພັກລັດຖະບານ ທີ່ກຳສຽງສ່ວນຫຼາຍຢູ່ໃນສະພາແຫ່ງຊາດ ພ້ອມດ້ວຍພາຄີ ທີ່ຮ່ວມຢູ່ໃນ ລັດຖະບານປະສົມ ທ່ານ Sardar Mehtab Abbasi ຈາກພັກຝ່າຍຄ້ານສັນນິບາດມຸສລິມ ໄດ້ຮັບຄະແນນ ສະໜັບສະໜຸນ 89 ສຽງ ໃນການຮັບເອົາຕຳແໜ່ງນັ້ນ ທ່ານ Ashraf ໄດ້ຮຽກຮ້ອງໃຫ້ພັກຝ່າຍຄ້ານຮ່ວມກັບລັດ ຖະບານຊ່ອຍແກ້ໄຂບັນຫາຕ່າງໆ ເຊັ່ນວິກິດການດ້ານເສດຖະກິດ ແລະດ້ານພະລັງງານ ນອກນັ້ນແລ້ວ ທ່ານຍັງຮຽກຮ້ອງໃຫ້ພວກຫົວຮຸນແຮງວາງອາວຸດເຂົ້າມອບຕົວ ໃນການສະແດງຄວາມເຫັນ ຕໍ່ການລົງຄະແນນສຽງດັ່ງກ່າວນີ້ ສະຫະລັດເວົ້າວ່າ ຕົນມີ ຄວາມພໍໃຈ ທີ່ບັນຫາຜູ້ນຳຂອງປາກິສຖານໄດ້ຮັບການແກ້ໄຂ ແລະຫວັງວ່າຈະໄດ້ຮ່ວມ ງານກັບລັດຖະບານຊຸດໃໝ່ຂອງປາກິສຖານ ສານສູງສຸດຂອງປາກິສຖານ ໄດ້ກໍ່ໃຫ້ເກີດວິກິດການທາງດ້ານການເມືອງເວລາສານສູງ ສຸດໄດ້ໃຫ້ການຢືນຢັນກ່ຽວກັບຄຳຕັດສິນໃນມື້ວັນອັງຄານຜ່ານມາທີ່ວ່າ ທ່ານ Gilani ບໍ່ມີຄຸນສົມບັດທີ່ຈະກຳຕຳແໜ່ງໄດ້ຕໍ່ໄປ ກ່ອນໜ້ານີ້ສານພົບເຫັນວ່າທ່ານມີຄວາມຜິດ ໃນຖານໝິ່ນປະໝາດ ທີ່ບໍ່ຍອມປະຕິບັດຕາມຄຳສັ່ງຂອງສານ ເພື່ອຮ້ອງຂໍໃຫ້ທາງການ Switzerland ສືບສວນກ່ຽວກັບການກ່າວອ້າງ ໃນຂໍ້ຫາສໍ້ລາດບັງຫຼວງຕໍ່ປະທານາທິ ບໍດີ Asif Ali Zardari ນັ້ນ